FÆLLES HOLDNING (EF) Nr. 18/96 fastlagt af Rådet den 4. marts 1996 med henblik på vedtagelse af Europa-Parlamentet og Rådets direktiv 96/. . ./EF af . . . om ændring af direktiv 67/548/EØF om tilnærmelse af lovgivning om klassificering, emballering og etikettering af farlige stoffer (96/C 134/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

I nogle af bestemmelserne i Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (4) forekommer betegnelsen »EØF«;

ved artikel G i traktaten om Den Europæiske Union er udtrykket »Det Europæiske Økonomiske Fællesskab« ændret til udtrykket »Det Europæiske Fællesskab«; følgelig bør betegnelsen »EØF« i ovennævnte bestemmelser erstattes med betegnelsen »EF«;

erhvervsvirksomhederne får sædvanligvis etiketter leveret i store partier, og visse farlige stoffer, der er korrekt mærket med betegnelsen »EØF«, kan være oplagret på produktionsstedet i ret lang tid, før de afsættes på markedet, hvorfor en sådan ændring af betegnelsen kan medføre store udgifter for virksomhederne; de skal derfor have rimelig tid til at afsætte de farlige stoffer, der er mærket med et EØF-nummer og angivelsen »EØF-etiket«;

direktiv 67/548/EØF bør ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 67/548/EØF foretages følgende ændringer:

a) I artikel 21, stk. 2, ændres »EØF-nummer« til »EF-nummer«.

b) I artikel 23, stk. 2, litra f) , ændres »EØF-nummeret« til »EF-nummeret« og »EØF-etiket« til »EF-etiket«.

Dog tillader medlemsstaterne, at stoffer, der er mærket med et EØF-nummer og angivelsen »EØF-etiket«, afsættes indtil den 31. december 2000.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. juni 1998. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tredjedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i . . ., den . . .

På Europa-Parlamentets vegne

Formand

På Rådets vegne

Formand

(1) EFT nr. C 73 af 13. 3. 1996, s. 20.

(2) Udtalelse afgivet den 28. februar 1996 (endnu ikke offentliggjort i Tidende).

(3) Europa-Parlamentets udtalelse af 13. februar 1996 (EFT nr. C 65 af 4. 3. 1996, s. 26), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. 196 af 16. 8. 1967, s. 1. Direktivet er senest ændret ved direktiv 94/69/EF (EFT nr. L 381 af 31. 12. 1994, s. 1) og ved tiltrædelsesakten af 1994.

RÅDETS BEGRUNDELSE

I. INDLEDNING

1. Kommissionen forelagde den 11. december 1995 et forslag til direktiv om klassificering, emballering og etikettering af farlige stoffer, baseret på EF-traktatens artikel 100 A.

2. Europa-Parlamentet, som har foretaget en førstebehandling, og Det Økonomiske og Sociale Udvalg afgav udtalelse hhv. den 13. februar 1996 og den 28. februar 1996.

3. Rådet fastlagde den 4. marts 1996 sin fælles holdning i overensstemmelse med traktatens artikel 189 B.

II. FORMÅL

Forslaget til direktiv tager sigte på at udskifte betegnelsen »EØF«, som forekommer visse steder i den dispositive del af direktiv 67/548/EØF, med betegnelsen »EF«, og dermed bringe dette direktiv i overensstemmelse med artikel G i traktaten om Den Europæiske Union.

III. ANALYSE AF DEN FÆLLES HOLDNING

Rådet har foretaget to ændringer i Kommissionens tekst:

1. En ændring, der udelukkende er af redaktionel art, i artikel 1, stk. 2, hvor udtrykket »permettent« i den franske tekst erstatter »autorisent« for at undgå enhver risiko for sammenblanding med begrebet »autorisation«, som indebærer, at der skal iværksættes en beslutningsprocedure, inden stofferne kan afsættes, og

2. en ændring i artikel 2, første afsnit, af den dato, inden hvilken medlemsstaterne skal have gennemført direktivet i deres nationale lovgivning. I betragtning af, at erhvervsvirksomhederne har fået en overgangsperiode indtil 31. december 2000, har Rådet ment, at hvis 1. juni 1997 blev ændret til 1. juni 1998, ville alle medlemsstaterne kunne nå at efterkomme direktivet til tiden ved hjælp af deres sædvanlige nationale procedurer.

Kommissionen har accepteret disse to ændringer.